בן זאב עבר לגור בתל אביב ולמד בסטודיו למשחק ניסן נתיב בתל אביב (1988-1985). בתום לימודיו שיחק בתיאטרון חיפה בהצגה "חיי נישואים", לפי ספרו של דוד פוגל, בבימויו של גדליה בסר, לצד אביו. אחר-כך רוני פינקוביץ' קרא לו ולבוגרים אחרים של ניסן נתיב להעלות את ההצגה "פרודו". הם עשו חזרות במשך חצי שנה ואחר-כך הציגו במשך שנתיים (1988-1987) בתיאטרון הבטון, מה שהיה מפעל סוכר נטוש באזור התעשייה ברמת גן. הצגה ששוחקה כולה בשפת הג'יבריש והשתתפו בה רחל שור, ארז שפריר, סיגל פרחי, רותי שמואלוב, נועה גולדברג, אבשלום לוי ויוחנן הרסון. היא מספרת על ארוחת ערב של אנשי צמרת שההזיות והתשוקות מציפות אותם והחיים הפנימיים מתערבלים בחיים המעשיים והופכים אותם על פיהם.
בשנים 1993-1989 שיחק בן זאב בתיאטרון החאן. הוא שיחק בהצגה "לוקאס הפחדן", מאת נסים אלוני, בבימויו של אלדד זיו, בה שיחק גם משה איבגי. שיחק ב"אהבת מוות", מאת ענת גוב, בבימויו של אלדד זיו. לצידו שיחקו אורלי זילברשץ, ח'ליפה נאטור וז'ולי גולדשטיין. ב"ירושלימה", מאת יוסף אל-דרור, בבימויו של גדי רול. ההצגה עסקה בסינדרום ירושלים. ב"מלון מינסק", מאת חנן פלד, בבימויו של ערן בניאל. בן זאב ומוטי כץ שיחקו בתפקידים הראשיים. בהצגה שיחקו גם אורנה כץ ואיילת זורר.
אחר כך עבר בן זאב לתיאטרון באר שבע, שם גילם ב-1993 את פוגאר בהצגה "נוכלים ואוהבים", מאת ג'ורג' פרקר, בבימויו של האנגלי פיטר ג'יימס. איתו שיחקו ליאור אשכנזי, נורמן עיסא, אסף אשתר, שירי גולן, אביטל פסטרנק, דוד קיגלר וגל זייד. בהצגה "חלום ליל קיץ", גילם בן זאב את דמותו של בעל המלאכה שגם, בבימויו של שחר סגל. הוא שיחק נהג מונית בהצגה "כסף קל" פרי עטו של ריי קוני, בו שיחק גם גדי יגיל. הוא גילם את אחד מאנשי העיירה בהצגה "אשת האופה", בבימויו של גדי רול, בה כיכב זאב רווח. בן זאב וקצין משטרה בהצגה "התאומים מוונציה" מאת קרלו גולדוני, בבימויו של מיקי גורביץ'. בתפקיד התאומים שיחק אבי קושניר.
בן זאב שיחק את מוזו בהצגת הילדים "אוזו מוזו מכפר קארדוזו" פרי עטו של אפרים סידון. הוא שיחק בהצגת הילדים "וגר זאב עם כבש" שכתבה אחותו חמוטל בן זאב. ההצגה זכתה בפרס הצגות הילדים בחיפה (1997) ונשלחה לייצג את ישראל בפסטיבל הצגות בינלאומי בטרומסו, נורווגיה. ושיחק בהצגה "חלם" שזכתה בפרס בפסטיבל חיפה להצגות ילדים 2009.
בן זאב משחק בהצגה "החיפושיות" בתיאטרון הקיבוץ, שכתבה חמוטל בן זאב וביים יקי מחרז. ההצגה יצאה ב-1999 ורצה עד היום 2012 ועשתה עד כה כאלף הצגות. היא מספרת על חיפושית בשם שירי (מיכל ברנד) שנולדה עם נקודות שחורות בשמורה של חיפושיות עם נקודות אדומות. היא נדחית בשמורה ומתביישים בה, עד שהיא עוברת לשמורה של חיפושיות שחורות, שם היא מתקבלת בהערצה, מתחתנת עם חיפושון ונולדים להם ילדים. בן זאב משחק בתפקיד אבא של שירי ובתפקיד קישתא העכביש שמפחיד אותה מאוד. בהצגה משחקים מראשיתה גם גיל וסרמן, אבישי סנדנר ונגה רוט.
ב-1993 הוקרנה הסדרה "קופיקו" בה בן זאב גילם את אברום, שכן של משפחת לזר.
בשנים 2009-2007 שיחק בן זאב בתיאטרון בית ליסין, בהצגה "האגם המוזהב", מאת ארנסט תומפסון, בבימויו של רוני פינקוביץ'. הוא גילם את הדוור צ'רלי, חבר ילדות של צ'לסי (קרן צור) שמחזר אחריה. בהצגה שיחקו גם מרים זהר, אילן דר ודוד בן-זאב.
בן זאב שיחק בשתי הצגות שכתב וביים גור קורן ונטלו חלק בפסטיבל תיאטרון קצר בצוותא. האחת ב-2011, "מחזה ליום המשפחה", קומדיה המתארת שיחה רגשית ומעמיקה בבית זונות בין הלקוחות, הזונה והסרסור ומציגה פער בין הסיטואציה לתכנים. בהצגה שיחקו גם עירית נתן בנדק, עומר עציון וגור קורן. ההצגה השנייה "עדות שקר" ב-2012, לצידו שיחקו יניב ביטון וגניה סנופ.
מאז 2005 עורך בן זאב מופע אימפרוביזציה בשם "על הבמה" ביחד עם ניר רון ויואב בר-לב.
בן זאב הגיש בערוץ הספורט את התוכנית "חמש על האש", תוכנית בידור על כדורגל שהייתה אז תוכנית הדגל של הערוץ בעונת המשחקים 1994/1995. בן זאב הגיש גם את השעשועון "הגול הגדול".
בשנת 1999 הגיש במקביל בערוץ 2 ובערוץ הספורט את התוכנית "מלך הפנדלים", ששודרה במחציתם של המשחקים המרכזיים. היה זה שעשועון טלוויזיוני, שהזוכה בו אמור היה לזכות ב-5,555,555 שקלים, איש לא זכה בסכום, אבל התוכנית זכתה לפופולריות גדולה מאוד.
בן זאב הגיש את קלטת האליפות של מכבי חיפה (עונת 2000/2001).
בן זאב הגיש במשך שלוש שנים (2004-2001) תוכנית שבועית בשם "קולות מהיציע" בערוץ הקבוצות (ערוץ נישה שהיה שייך למכבי חיפה והפועל תל אביב).
בן זאב שיחק במגוון רחב של תפקידי אורח בתוכנית "זהו זה!" (1992-1989). הוא גילם את דמותו של בנצי שלום, ראש הממשלה בסדרה "הנפילים". הוא שיחק בעונה הראשונה של הסדרה "פולישוק" (2009). את יוז'י ולדמן, בעל אולם האירועים "ארמונות טוסקנה" וחבר במועצת מל"ל. בן זאב שיחק שוטר בסדרה "החיים זה לא הכול". שיחק את הפסיכולוג של גרשון (גרי) מנדלבאום (יניב פולישוק) ב"הפיג'מות". שיחק תפקיד קבוע של עוזר במאי בתוכנית "המופע של קושניר" ששודרה בערוץ הראשון (1999).
בן זאב שיחק בתפקיד הראשי בסרטה הקצר של אלה פוליצר "להציל את תקווה". הוא מגלם את צביקי, מורה לנהיגה שדורס את הכלבה תקווה, מכאן מתחוללת התרחשות עניינים סוערת ומצחיקה. הסרט השתתף בפסטיבל הסרטים הבינלאומי וולג'ין בירושלים 2009 ובפסטיבל הבינלאומי ה-13 לסרטי סטודנטים, 2009.
בן זאב משחק בסרט האוטוביוגרפי "רסיסי אהבה" של הבמאי ניסים נוטריקה (2011). הוא מגלם את אברהם ליפשיץ, השכן ניצול השואה של סמי (יחזקאל לזרוב) ומלכה (ריימונד אמסלם). מיכה (עידן שלו), ילדם של הזוג בורח לביתו של אברהם ליפשיץ מפחד אביו האלים וגדל אצלו. בן זאב מועמד לפרס האקדמיה לשחקן המשנה הטוב ביותר על תפקידו בסרט.
כתב טור אישי בעיתונות המקומית ברשת שוקן וב"מגזין המושבות" משנת 2007 עד 2010.
בן זאב מעביר בימים אלה חוגי דרמה בבתי ספר. כתב וביים הצגות סיום וימי עצמאות בבתי ספר ובמועצות מקומיות.
באוקטובר 2012 סיים לביים הצגת יחיד עם איל מסד, שחקן שחולה בטרשת נפוצה, ומבצע את ההצגה כולה על כיסא הגלגלים שלו.
משנת 2013 עד היום, בן זאב מלמד תיאטרון בתיכון המושבה, זכרון יעקב.
אורה שם אור
אורה שם אור (3 ביולי 1919 – 22 בפברואר 1995) הייתה עיתונאית וסופרת ישראלית.
ביוגרפיה.
נולדה בצ'ורטקוב, פולין, כאורה זוננשיין. אביה, ישראל, היה מצאצאי רש"י, ואמה, טובה, הייתה בתו של דב טננבאום.
למדה במשך שש שנים בגימנסיה בעיר הולדתה ובשנת 1936 עלתה לארץ ישראל. תחילה התיישבה בחיפה, שם סיימה בגרות אקסטרנית, ובשנת 1945 עברה להתגורר בתל אביב.
שם אור הייתה פעילה במפלגת הציונים הכלליים ועמדה בראש תנועת "המעגל הלאומי". כתבה את המדורים הקבועים "מן הכבד אל הקל" בעיתון "הבוקר"; "מה שמספרות ידידותי" בשבועון "לאשה" ו"בכל הרצינות" בעיתון ידיעות אחרונות.
בשנת 1943 נישאה לאדריכל י. ארי שם אור. שם אור היא אמם של יובל, הפזמונאית והסופרת מירית, והעיתונאי, והמחזאי יונתן.
אורה שם-אור
עבריין נמלט
עבריין נמלט (או מבוקש) הוא אדם המסתתר מהמשטרה, לאחר שנמלט ממאסר או ממעצר, או שהוא חשוד בעבירה פלילית ודרוש לחקירה משטרתית.
לתיאום בין משטרות במדינות שונות, במקרים שבהם המבוקש נמלט מהמדינה שבה הוא מבוקש, משמש האינטרפול.
לאיתורם של מבוקשים מסתייעת המשטרה לעיתים בפנייה לציבור, באמצעות כרזות "מבוקש", רשימת מבוקשים באינטרנט ותוכניות טלוויזיה העוסקות בכך, כגון התוכנית הבריטית "Crimewatch" ומקבילתה הישראלית "בשידור חוקר". לעיתים מובטח פרס גבוה למביא למעצרו של מבוקש.
החל משנת 1950 FBI מפרסם רשימת עשרת הנמלטים המבוקשים ביותר על ידי ה-FBI. נכון ליולי 2021 מאז פרסומה הראשון ברשימה היו כלולים 514 אנשים, מהם 490 נכלאו לאחר הופעתם ברשימה. בראש הרשימה נמצא ויליאם פישר שנכלל בה עוד בשנת 2002. רפאל קארו קינטרו נכלל ברשימה בשנת 2018 ומוסר מידע שתביא למעצרו יקבל פרס של 20 מיליון דולר. רוברטו סוליס ביצע את הפשע בזמן שהיה בשחרור על תנאי ומאז 1993 נמצא במעמד של עבריין נמלט.
למעצר מבוקשים בשטחי יהודה והשומרון משמשת יחידת דובדבן.
בקולנוע.
מבוקשים הם גיבוריהם של סרטי קולנוע אחדים:
רוסן פלבנלייב
רוסן אסנוב פלבנלייב (בבולגרית: Росен Асенов Плевнелиев; נולד ב-14 במאי 1964 בגוצה דלצ'ב, הרפובליקה העממית הבולגרית) הוא פוליטיקאי בולגרי, לשעבר נשיאה הרביעי של בולגריה 2012–2017.
ביוגרפיה.
פלבנלייב נולד בגוצה דלצ'ב למשפחת פליטי מלחמת הבלקן השנייה, אשר הגיעה לבולגריה מאזור מזרח מקדוניה ותראקיה. את לימודי התיכון עשה פלבנלייב בעיר בלגואבגרד, ב-1989 סיים את לימודיו באוניברסיטה הטכנולוגית בסופיה ובמשך שנים אחדות עבד בשוק הפרטי בניהול חברת בנייה. הוא נשוי ואב ל-3 ילדים.
ב-2009 התמנה לשר לפיתוח אזורי בממשלתו של בויקו בוריסוב וב-4 בספטמבר 2011 הוכרז כמועמדה לנשיאות של מפלגת השלטון "אזרחים למען פיתוח אירופי של בולגריה" (GERB), שהיא מפלגת מרכז-ימין בבולגריה. בסיבוב הראשון של הבחירות לא עלה בידיו להשיג למעלה מ-50 אחוזים מהקולות הנדרשים לזכייה כבר בסיבוב זה. ב-30 באוקטובר נערך הסיבוב השני ופלבנלייב זכה ב-52.6 אחוזים מהקולות, תוך שהוא גובר על מועמד המפלגה הסוציאליסטית הבולגרית איבאיילו קאלפין.
ב-19 בינואר 2012 הושבע רוסן פלבנלייב על ידי האספה הלאומית הבולגרית כנשיא בולגריה, וב-22 בינואר נכנס לתפקידו והחליף את גאורגי פרבאנוב.
לא ראיתי לא שמעתי